APROBACIÓN DEFINITIVA DO REGULAMENTO PARA A PRESTACIÓN DO SERVIZO DE VENDA DE EMBRIÓNS BOVINOS POLA FINCA MOURISCADE E OUTRAS PRESTACIÓNS DE CARÁCTER ACCESORIO.
ADMINISTRACIÓN LOCAL — Provincial — Deputación Provincial (Ordenanzas e Regulamentos, 11/12/2023)

En cumprimento do disposto no artigo 49 da Lei 7/1985, de 2 de abril, reguladora das bases de réxime local, este acordo plenario someteuse a información pública polo prazo de trinta días hábiles, a través dun anuncio publicado no Boletín Oficial da Provincia de Pontevedra, número 195 de data 9 de outubro de 2023. Unha vez finalizado o período de exposición pública e ao non presentarse reclamacións, reparos ou observacións dentro do prazo mencionado, enténdese definitivamente aprobado o Regulamento para a prestación do servizo de venda de embrións bovinos pola Finca Mouriscade e outras prestacións de carácter accesorio. De conformidade co establecido no artigo 70.2 da Lei 7/1985, de 2 de abril, reguladora das bases do réxime local, procédese a publicar no Boletín Oficial da Provincia de Pontevedra o texto íntegro do Regulamento para a prestación do servizo de venda de embrións bovinos pola Finca Mouriscade e outras prestacións de carácter accesorio, que entrará en vigor unha vez que transcorra o prazo previsto no artigo 65.2 da citada Lei 7/1985, de 2 de abril. A Finca Mouriscade conta cunha granxa experimental en selección xenética na que se procura a eficiencia produtiva das explotacións gandeiras da provincia, á vez que se coida o benestar animal e se respecta o medio. Un dos obxectivos do centro é mellorar a calidade xenética do gando e a eficiencia das explotacións gandeiras da provincia a través das biotecnoloxías reprodutivas. Así, ten un servizo de transferencia de embrións mediante a súa produción a partir de exemplares “elite” presentes na propia granxa, que poden ser adquiridos e implantados nas explotacións gandeiras da provincia que así o requiran. O programa de mellora xenética que se desenvolve na Finca Mouriscade ten como finalidade mellorar as condicións do sector primario provincial e facer explotacións cada vez máis eficientes, o que axuda a fixar poboación no rural. Este programa préstase desde hai moitos anos, polo que existe unha estreita relación entre gandeiras, gandeiros, cooperativas e empresas do sector na provincia, o que permite anticipar e adaptar o programa ás cambiantes necesidades do sector. A irrupción da xenómica nos Estados Unidos e no Canadá en 2009 como valor preditivo dos individuos máis eficientes da raza está a provocar unha rápida aceleración do progreso xenético, o que obriga a incorporar de forma continua xenética nova nas explotacións para evitar a homocigose e así poder manter a variabilidade xenética do rabaño. Por esta razón, os embrións que non teñen demanda por parte das e dos gandeiros da provincia poden quedar almacenados, o que deprecia o seu valor xenético e económico co transcorrer dos meses. Por iso, debemos permitir que as e os gandeiros de fóra da provincia teñan acceso a estes embrións para evitar que se perdan os sobrantes e non demandados polas e polos gandeiros da provincia. Sen prexuízo do interese en estenderlles o servizo ás ganderías alleas á provincia, o carácter voluntario do servizo e a configuración das ganderías da provincia como entidades obxectivo deste programa xustifican o tratamento diferenciado e preferente coas e cos gandeiros da provincia de Pontevedra. A Deputación de Pontevedra ostenta a competencia propia sobre a cooperación no fomento do desenvolvemento económico e social e na planificación no territorio provincial, de acordo coas competencias das demais administracións públicas neste ámbito, segundo o disposto no artigo 36.1. d) da Lei 7/1985, de 2 de abril, Reguladora das Bases de Réxime Local (LRBRL). No artigo 55 do Real Decreto Lexislativo 781/1986, de 18 de abril, polo que se aproba o Texto refundido das disposicións legais vixentes en materia de réxime local, establécese que as entidades locais poderán aprobar ordenanzas e regulamentos que en ningún caso conterán preceptos opostos ás leis. Tendo en conta o anteriormente exposto, a fin de garantir a transparencia e a igualdade de acceso á compra por parte das e dos gandeiros e, á vez, evitar os posibles actos fraudulentos, desenvólvese o seguinte regulamento, co obxecto de rexer o sistema de reserva e compra dos embrións, con referencia ao cadro de tarifas e réxime de pagamento establecido no correspondente acordo regulador do prezo público. Debido ao carácter profesional das persoas ou entidades beneficiarias deste servizo, que se limita ás explotacións gandeiras, o sistema de reserva e compra dos embrións configúrase como un procedemento de rexistro previo electrónico. Co fin de garantir o principio de seguridade xurídica, a iniciativa normativa é coherente co resto do ordenamento xurídico nacional e da Unión Europea, e o regulamento respecta o disposto nas normas de rango superior. En cumprimento do principio de transparencia, segundo o establecido no artigo 133 da Lei 39/2015, de 1 de outubro, do Procedemento Administrativo Común das Administracións Públicas (LPACAP), antes de elaborarse o regulamento iniciouse un procedemento de consulta pública a través da páxina web da Deputación de Pontevedra; non obstante, durante o período de consulta non se recibiu ningunha proposta nin suxestión. A norma, unha vez aprobada segundo o procedemento contido na LRBRL, publicarase na Sección de Transparencia da páxina web da Institución provincial.1. Este regulamento ten por obxecto fixar as condicións para a prestación do Servizo de venda de embrións bovinos por parte da Finca Mouriscade, que consiste en que as ganderías demandantes poidan adquirir os embrións producidos a partir do rabaño de doantes de Mouriscade a través dun sistema en liña de reserva e compra de embrións.2. Así mesmo, é obxecto deste regulamento definir o alcance doutras prestacións accesorias, que se recollen a continuación: 1. Poderán beneficiarse dos servizos previstos no artigo 1 as persoas físicas ou xurídicas titulares, arrendatarias ou que teñan un dereito de explotación e/ou xestión dunha explotación gandeira da provincia de Pontevedra, debidamente inscritas no Rexistro de explotacións gandeiras (REGA) ou CEA, coas limitacións e cos requisitos previstos neste regulamento.2. As explotacións gandeiras que non sexan da provincia de Pontevedra, inscritas no rexistro de explotacións gandeiras que lles sexa de aplicación, poderán beneficiarse unicamente do Servizo de venda de embrións, coas condicións e co alcance previstos no artigo 10 deste regulamento.3. O acceso aos servizos previstos neste regulamento esixe inscribir previamente a explotación gandeira no Rexistro de explotacións gandeiras usuarias dos Servizos de venda de embrións e prestacións accesorias da Finca Mouriscade.1. O Rexistro de explotacións gandeiras usuarias dos Servizos de venda de embrións e prestacións accesorias da Finca Mouriscade ten carácter administrativo; a inscrición permitirá que as gandarías demandantes poidan adquirir os embrións producidos a partir do rabaño de doantes de Mouriscade.2. O devandito rexistro queda adscrito ao servizo con competencias en medio ambiente, que será o órgano administrativo encargado de xestionar e tramitar as solicitudes de inscrición, de modificación ou as baixas da inscrición inicial.3. A inscrición dunha explotación no rexistro non eximirá a persoa titular da súa obriga de estar en posesión de cantas autorizacións sexan necesarias en virtude doutras normas de ámbito municipal, autonómico ou estatal, nin presupón a tenencia destas.1. O acceso aos servizos previstos neste regulamento esixe inscribir previamente a explotación gandeira no Rexistro de explotacións gandeiras usuarias dos Servizos de venda de embrións e prestacións accesorias da Finca Mouriscade.2. As solicitudes de inscrición realizaranse obrigatoriamente por vía electrónica a través do formulario normalizado dispoñible na Sede electrónica da Deputación de Pontevedra e tamén na páxina web de Mouriscade ( https://mouriscade.depo. gal ). A Sede electrónica da Deputación de Pontevedra admite os certificados electrónicos do sistema Cl@ve, que contempla a utilización de métodos de identificación baseados en claves concertadas (sistemas de usuario e contrasinal) e certificados electrónicos (incluído o DNIe). 3. As persoas interesadas poderán actuar por medio dunha ou dun representante, para o que deberán acreditar a súa representación fidedigna por calquera medio válido en dereito, segundo o previsto no artigo 32 do Real decreto 203/2021, de 30 de marzo, polo que se aproba o Regulamento de actuación e funcionamento do sector público por medios electrónicos.4. As persoas interesadas deberán indicar na solicitude de inscrición o número de rexistro REGA/CEA (o número de CONAFE será opcional) e a quen autorizan para a xestión da compra de embrións no seu nome.5. O prazo máximo para ditar e notificar a resolución do procedemento de inscrición será de dous (2) meses; transcorrido este período de tempo sen notificarse unha resolución expresa, a persoa interesada poderá entender como estimada a súa solicitude por silencio administrativo. Para a tramitación das solicitudes consultaranse automaticamente os datos incluídos nos seguintes documentos elaborados polas administracións públicas: Se as persoas interesadas se opuxesen ás devanditas consultas, deberán indicalo no cadro habilitado no formulario de inicio e achegar os documentos correspondentes. Excepcionalmente, se algunha circunstancia imposibilitase obter os citados datos, poderáselles solicitar ás persoas interesadas que presenten os documentos correspondentes. As persoas interesadas deberán achegar xunto coa solicitude de inscrición a seguinte documentación: Se a solicitude non reunise os datos esixidos neste regulamento ou calquera dos previstos no artigo 66 da LPACAP, requiriráselle á entidade interesada, de conformidade co establecido no artigo 68 desta lei, que, nun prazo de dez (10) días hábiles, emende as faltas ou presente os documentos preceptivos, e indicaráselle que, se non o fai, se terá por desistida a súa solicitude, previa resolución, que será ditada nos termos do artigo 21 desta lei. Todos os trámites administrativos que as entidades interesadas deban realizar durante a tramitación deste procedemento faranse por medios electrónicos a través do modelo “2887054 Trámites administrativos xenéricos distintos da solicitude”, dispoñible en https://sede.depo. gal. Na Sede electrónica da Deputación están dispoñibles unha serie de modelos xenéricos que as entidades interesadas poden utilizar para realizar as xestións máis habituais durante a tramitación administrativa (representación, emenda da solicitude, alegacións, renuncia ou recursos, entre outros). Estes modelos son comúns para os distintos procedementos e poderán empregarse sempre que a normativa reguladora do procedemento concreto para o que se vaian utilizar non estableza outros modelos específicos. Os modelos xenéricos poderán descargarse para anexalos a unha solicitude ou para realizar trámites sobre outros expedientes e presentalos de forma electrónica, segundo a normativa reguladora do procedemento do que se trate. No formulario deberá indicarse, no seu caso, o procedemento para o que se efectúa o trámite. Os modelos están dispoñibles en https://sede.depo. gal/web/public/dynamic/catalogo/tramitesxenericos. As notificacións de resolucións e actos administrativos realizaranse só por medios electrónicos, nos termos previstos na normativa reguladora do procedemento administrativo común. As notificacións practicaranse a través da Dirección Electrónica Habilitada única, accesible desde a Sede electrónica da Deputación de Pontevedra ( https://sede.depo. gal ). As notificacións entenderanse practicadas no momento no que se acceda ao seu contido e rexeitadas cando transcorresen dez (10) días naturais desde a posta á disposición da notificación sen que se acceda a este. O sistema remitiralles ás persoas interesadas avisos da posta á disposición das notificacións á conta de correo electrónico indicada na solicitude. Estes avisos non terán, en ningún caso, efectos de notificación realizada, e a súa falta non impedirá que a notificación se considere plenamente válida. Se o envío da notificación electrónica non fose posible por problemas técnicos, a Deputación de Pontevedra practicará a notificación polos medios previstos na normativa reguladora do procedemento administrativo común.1. As persoas titulares das explotacións inscritas son as responsables de manter actualizados os datos que figuran no Rexistro de explotacións gandeiras usuarias dos servizos de venda de embrións e prestacións accesorias da Finca Mouriscade. En particular, deberán solicitar a modificación da inscrición nos supostos de cambios de titularidade da explotación ou modificación de datos da persoa titular e, no seu caso, da representante legal.2. Ademais, as persoas titulares das explotacións inscritas poderán solicitar a baixa no Rexistro de explotacións gandeiras usuarias dos servizos de venda de embrións e prestacións accesorias da Finca Mouriscade.3. Todas as modificacións da inscrición inicial deberán ser autorizadas para ser efectivas; para iso, as persoas interesadas deberán solicitalas previamente, salvo as de modificación de datos da ou do titular, que se comunicarán tan pronto como se produzan e, en todo caso, no prazo máximo dun (1) mes. De falecer a persoa titular, as e os herdeiros responsabilizaranse de actualizar os datos de titularidade no prazo máximo de dous (2) meses desde a data de defunción.4. As solicitudes de baixa serán efectivas desde a súa presentación.5. Para solicitar modificacións de datos ou baixas das explotacións inscritas no rexistro, as persoas interesadas deberán utilizar o formulario normalizado dispoñible na Sede electrónica da Deputación de Pontevedra.1. Publicación dos cruzamentos dispoñibles: A partir do momento en que finaliza unha recolecta de embrións, estes, considéranse aptos para transferencia, publicándose na WEB habilitada ao efecto as 10:00 horas do día seguinte, podendo reservalos ás ganderías interesadas. Antes de publicar na web a dispoñibilidade de novos embrións, as ganderías rexistradas recibirán un aviso por correo electrónico, salvo que comunicaran que non desexan recibilo.2. Acceso: O acceso ao procedemento de venda limítase ás persoas usuarias previamente rexistradas, segundo o disposto no artigo de rexistro. Durante os primeiros catorce (14) días naturais, só poderán acceder á compra as e os gandeiros de Pontevedra. A partir do día 15, abrirase a venda ás e aos gandeiros de fóra da provincia de Pontevedra.3. Limitacións Cada gandeira ou gandeiro poderá adquirir no mesmo día un máximo de dous embrións por recollida. Ao día seguinte, e sempre que haxa dispoñibilidade, poderá volver mercar outros dous embrións por cruzamento, e así sucesivamente. A reserva será efectiva unha vez realizado o pagamento do prezo segundo os importes e os prazos referidos no acordo regulador do prezo público.1. As e os gandeiros da provincia poderán contratar de forma conxunta a compra e a implantación do embrión; neste último caso, incluirase o servizo de transporte, que se efectuará o mesmo día da implantación. Así mesmo, disporán dun máximo de seis (6) meses entre a reserva do embrión e a súa implantación.2. A solicitude de implantación poderase realizar conxuntamente coa reserva de embrións, ou despois da reserva, nun prazo máximo de trinta (30) días naturais desde a reserva. Neste último suposto, a gandería poderá solicitar o servizo de implantación no prazo máximo de trinta (30) días por correo electrónico, a través do rexistro ou no teléfono do centro.3. No caso das e dos gandeiros de fóra da provincia e aqueles da provincia que non soliciten o servizo de implantación, o transporte será por conta da ou do comprador e estes disporán dun prazo máximo de trinta (30) días para a súa retirada. A solicitude de retirada do embrión poderá solicitarse no teléfono do centro, por correo electrónico ou a través do rexistro, para o que se indicará unha data que se corresponda cun día hábil. A gandería interesada deberá retiralo o día acordado entre as 9 e as 13 horas.4. Transcorrido o prazo máximo de trinta (30) días sen realizar a solicitude de implantación (só para gandeiras ou gandeiros da provincia) ou de retirada do embrión (para os de fóra da provincia ou os da provincia que non soliciten o servizo de implantación), ou o prazo máximo de seis (6) meses desde a compra previsto para a implantación (só para as e os gandeiros da provincia que contraten o servizo de implantación), a persoa interesada perderá o dereito a retirar o embrión sen devolución do prezo de compra.5. Nas restantes prestacións, as e os gandeiros solicitarán, mediante calquera medio, tanto telefónico coma telemático, os restantes servizos prestados (preparación da doante, flushing, preparación de receptoras, servizo de transferencia de embrións ou o servizo de OPU). Así, incluiranse nun rexistro interno e iráselles asignando a data, en función da dispoñibilidade do persoal técnico e da localidade da persoa solicitante, a fin de optimizar os desprazamentos e mellorar a eficiencia do servizo.1. Os prezos de aplicación serán os previstos no acordo regulador do prezo público por prestación do Servizo de venda de embrións e prestacións accesorias, con previsión de prezos diferenciados para gandeiras e gandeiros da provincia ou alleos, así como a fixación de tramos decrecentes segundo o tempo transcorrido desde o inicio do período de venda, que se xustifica pola perda do valor xenético dos embrións co paso do tempo.2. O sistema de liquidación e réxime de pagamento estableceranse no acordo regulador. Nos supostos nos que así se detalla no acordo a presentación da solicitude de liquidación, ou no seu caso, o pagamento, poderase configurar como requisito para completar o proceso de reserva ou de compra de embrións, ou, no seu caso, das prestacións de carácter accesorio.1. Tipifícase como infracción leve o uso dos embrións adquiridos para a súa posterior venda ou cesión pola gandeira ou gandeiro adquirente. Esta actuación sancionarase cunha multa polo importe do embrión de maior prezo de venda previsto no acordo regulador.2. Para as e os gandeiros da provincia de Pontevedra, cometer esta infracción comportará, así mesmo, a perda do tratamento preferente e diferenciado previsto en canto ao acceso e ás tarifas para as explotacións da provincia, por un prazo de tres (3) anos desde que se cometa da infracción.3. Cometer de forma reiterada a infracción tipificada no primeiro parágrafo deste artigo, nos tres (3) anos seguintes, suporá, ademais da sanción económica correspondente, a exclusión do rexistro e perder a posibilidade de acceder ao sistema de venda durante os catro (4) anos posteriores á data da imposición da sanción.4. Por outra parte, unha vez reservado o embrión por parte da gandería, se esta non realizase o pagamento no prazo de pago fixado no acordo regulador, o embrión volverá estar dispoñible para a súa venda, e a mesma gandería non poderá acceder ao mesmo embrión.5. De detectarse que algunha gandería non realiza os pagamentos de forma reiterada, tres no mesmo ano, esta non poderá reservar novos embrións durante o ano seguinte.1. Os datos persoais obtidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e os documentos que a persoa interesada declare na súa solicitude para comprobar a súa exactitude e levar a cabo todas as actuacións administrativas que, no seu caso, deriven.2. A lexitimación para o tratamento baséase no cumprimento dunha tarefa de interese público ou no exercicio de poderes públicos segundo as normas de rango legal recollidas no apartado “normativa aplicable”, dispoñible na ficha de procedemento en https://sede.depo. ga l, e o consentimento explícito das persoas interesadas.3. Os datos persoais obtidos neste procedemento serán obxecto de comunicación ás administracións públicas no exercicio das súas propias competencias, ou cando sexa necesario para que a cidadanía poida acceder de forma integral á información relativa a unha materia e ao público xeral dada a publicación de actos prevista.4. As persoas interesadas poderán acceder, rectificar e suprimir os seus datos, exercer outros dereitos ou revogar o consentimento segundo o previsto en https://depo.gal/proteccion-dedatos/exercicio-de-dereitos. ” Contra este acordo poderá interporse recurso contencioso-administrativo ante a Sala do contencioso-administrativo do Tribunal Superior de Xustiza de Galicia, no prazo de dous meses a contar desde o día seguinte ó da súa publicación (artigos 10 e 46 da Lei 29/1998, de 13 de xullo, Reguladora da Xurisdición Contencioso-Administrativa), e todo iso sen prexuízo de que se poida utilizar calquera outro recurso que estime conveniente e sexa conforme a Dereito. … O que se fai público para xeral coñecemento e efectos. O deputado delegado de Asistencia aos Concellos, Transparencia e Administración Xeral (Delegación efectuada por R. P. nº 2023006130 de data 2-08-2023), Gerardo Diego Paullada Molk O Secretario, Carlos Cuadrado Romay. Asinado dixitalmente á marxe.